საინფორმაციო შეხვედრა „პროკრედიტ ბანკის“ წარმომადგენლებთან
2016-04-07 13:00 (Asia/Dubai)
7 აპრილს, 13:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის ბიზნესის სკოლა ბაკალავრიატის მესამე და მეოთხე კურსის სტუდენტებსა და მაგისტრანტებს იწვევს საინფორმაციო შეხვედრაზე „პროკრედიტ ბანკის“ წარმომადგენლებთან. ბანკის წარმომადგენლები დამსწრე აუდიტორიას გააცნობენ „ახალგაზრდა ბანკირების საერთაშორისო პროგრამას“, რომელიც ითვალისწინებს სტუდენტთა მონაწილეობას დასაქმების საერთაშორისო 6-თვიან პროგრამაში ბულგარეთში.
„ახალგაზრდა ბანკირების საერთაშორისო პროგრამის“ შესახებ სრული ინფორმაცია იხილეთ თანდართულ ფაილში.
დრო: 7 აპრილი, 13:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. #3/5)

„თანამედროვე ქალაქგეგმარება: გარე ავლაბრის ქალაქმშენებლური განვითარება“ - სალექციო კურსი არქიტექტურის პროგრამის ფარგლებში
2016-04-07 15:00
ილიას სახელმწიფო უნივერსიტეტის, საბუნებისმეტყველო მეცნიერებებისა და საინჟინრო ფაკულტეტის, არქიტექტურის პროგრამის ფარგლებში ქართველ და გერმანელ ქალაქმგეგმარებელთან და არქიტექტორებთან ერთად მიმდინარეობს სალექციო კურსი „თანამედროვე ქალაქგეგმარება: გარე ავლაბრის ქალაქმშენებლური განვითარება“. კურსის ფარგლებში დაგეგმილია ორი ვორკშოპი და საჯარო ლექციები.
2016 წლის, 7-10 აპრილს ჩატარდება პირველი ვორკშოპი, რომელიც მოიცავს სტუდენტების მიერ გარე ავლაბრის კვლევის წარდგენას, ინტენსიურ ლექციებს/კონსულტაციებს გერმანელი კოლეგებისგან, ორ საჯარო ლექციას.
სალექციო კურსის ფარგლებში, არქიტექტურის პროგრამა თანამშრომლობს ორგანიზაციასთან „კამპუსი“ , ბრაუნშვაიგის ტექნიკურ უნივერსიტეტთან და გოეთეს ინსტიტუტთან.
სალექციო კურსსა და ვორკშოპს გაუძღვებიან ქართველი და უცხოელი სპეციალისტები: ზურაბ ბაქრაძე ქალაქმგეგმარებელი, პროფ. დოქტ. ვანესა მირიამ ქარლოუ, დიპლ. ინჟ. ქალაქმგეგმარებელი ფრაუკე ბურგდორფი, მდგრადი განვითარების ურბანიზმის ინსტიტუტის („Institute of Sustainable Urbanism“) ასოცირებული პროფესორი ოლაფ მუმმი.
საჯარო ლექციები – 7-10 აპრილი
ლექცია 1 –100%ქალაქი
დრო: 7 აპრილი, 15:00-18:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
თემატიკა: 100% ქალაქი

IBA ბერლინი
Gleisdreieck (კონკურსი მოქალაქეთა წინასწარი ჩართულობით)
უნივერსიტეტი, როგორც ქალაქის აქტორი (ინტერდისციპლინარული მუშაობისა და კვლევის ფორმატები და შედეგები)
ქალაქმშენებლობითი/ქალაქსივრცითი ანალიზი

მომხსენებელი: პროფ. დოქტ. ვანესა მირიამ ქარლოუ – ბერლინის არქიტექტორთა საბჭოს წევრი, გერმანიის არქიტექტორთა კავშირის წევრი, დანიის არქიტექტორთა საბჭოს ქალაქმგეგმარებელთა სიის წევრი არქიტექტურისა და ქალაქგეგმარების ბიუროს COBE-ს დამაარსებელი კოპენჰაგენში, არქიტექტურისა და ქალაქგეგმარების ბიუროს COBE Berlin-ის დამაარსებელი ბერლინში, ბრაუნშვაიგის ტექნიკური უნივერსიტეტის (TU Braunschweig) ფარგლებში მდგრადი განვითარების ურბანიზმის ინსტიტუტის (ISU) დამაარსებელი.
ლექცია 2 – უბნის ინტეგრირებული ანალიზი და მისი ინტეგრირებული განვითარება
დრო: 8 აპრილი, 9:30-11:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
თემატიკა: უბნის ინტეგრირებული ანალიზი და მისი ინტეგრირებული განვითარება

უბნის ინტეგრირებული განვითარება
სასაფუძვლო აზრები ქალაქის პროექტებიდან, ქალაქის გარდაქმნისა და სოციალური ქალაქის პროექტებიდან
სოციალური სივრცის ანალიზი, როგორც უბნის ინტეგრირებული განვითარების ბაზისი

მომხსენებელი: დიპლ. ინჟ. ქალაქმგეგმარებელი ფრაუკე ბურგდორფი – გერმანიის ქალაქმშენებლობისა და სივრცითი მოწყობის დაგეგმვის აკადემიის წევრი, გერმანიის არქიტექტორთა კავშირის წევრი, ფონდის – Montag Stiftung, Urbane Räume – გამგეობის წევრი
საჯარო ლექციებზე დასწრება თავისუფალია.
დრო: 9 აპრილი, 18:00-20:00 საათი
ადგილმდებარეობა: გოეთეს ინსტიტუტი (ზანდუკელის ქ. #16)
თემატიკა: პანელური დისკუსია: ინტეგრირებული ქალაქგანვითარების პერსპექტივები თბილისში
მომხსენებლები: გიგლა აგულაშვილი, ფრაუკე ბურგდორფ, ვანესა მ. ქარლოუ, კატარინა შთადლერი, Material Hanter
მოდერატორი: ზურაბ ბაქრაძე
დრო: 10 აპრილი
თემატიკა: 16:00 საათი – პროექტის პრეზენტაცია და დისკუსია შედეგების შესახებ უბნის მოსახლეებთან ერთად
18:00 საათი – ვახშამი ღია და მუსიკა ღია ცის ქვეშ
პროექტის შესახებ სრულად: http://sustainableurbanism.de/blog/tbilissi/#georgian
პროექტის მხარდამჭერები არიან გოეთეს ინსტიტუტი, DAAD და ფრიდრიხ ებერთის ფონდი (FES).
პროექტის პარტნიორები: GeoAir / IARE FEKHIT / Archfolio
პროექტის მედია პარტნიორები არიან: DESIGNTbilisi / რადიო “შოკოლადი” / კომუნიკატორი / თავისუფლების დილა / ჟურნალი “ინდიგო” / ჟურნალი “ფაბრიკა”/ ARTBooks Cologne.

პროფესორ გია ჯოხაძის საჯარო ლექცია: „სიყვარულის ისტორია - იოსიფ ბროდსკი: Femme Fatale“
2016-04-07 15:00
7 აპრილს, ხუთშაბათს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსში“, ილიაუნის პროფესორი, მთარგმნელი გია ჯოხაძე, წაიკითხავს საჯარო ლექციას თემაზე: „სიყვარულის ისტორია – იოსიფ ბროდსკი: Femme Fatale“. მთარგმნელი წაიკითხავს იოსიფ ბროდსკის თარგმანებსაც.
საჯარო ლექცია ჩატარდება საბაკალავრო კურსის – რა არის პოეზია, პოეტები და მუზები – ფარგლებში.
დრო: 7 აპრილი, 15:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ილიაუნის სამეცნიერო კაფეში: საჯარო ლექცია - ბექობის არწივის კონსერვაცია საქართველოში
2016-04-07 19:00
7 აპრილს, ხუთშაბათს, 19:00 საათზე, ილიას სახელმწიფო უნივერსიტეტის G106 აუდიტორიაში ილიაუნის სამეცნიერო კაფე გიწვევთ შეხვედრაზე ილიაუნის საბუნებისმეტყველო მეცნიერებებისა და საინჟინრო ფაკულტეტის მაგისტრანტთან, ნათია ჯავახიშვილთან, რომელიც, ამავე დროს, ბუნების კონსერვაციის საზოგადოების – SABUKO – წარმომადგენელია.
შეხვედრის თემაა: ბექობის არწივის კონსერვაცია საქართველოში.
IUCN-ის კრიტერიუმების მიხედვით, ბექობის არწივი (Aquila heliaca) კლასიფიცირებულია, როგორც მოწყვლადი სახეობა, საქართველოში კი შეყვანილია წითელ ნუსხაში. უკანასკნელი კვლევების მიხედვით, საქართველოს პოპულაცია მცირდება. პოპულაციის შემცირების ერთ-ერთ ფაქტორს კი წარმოადგენს ტყის მასიური დესტრუქცია, რაც ამცირებს ფრინველის საბუდარ ადგილებს.
ბოლო კვლევების მიხედვით, საქართველოში 25-45 მობუდარი წყვილია აღწერილი.
ბექობის არწივის საბუდარ ადგილებად გამოყენებულია ელექტროანძები, რომლებიც ხეებით მწირ, მაგრამ მსხვერპლით მდიდარ არეალზეა განლაგებული. ეს თავისთავად ნათელს ხდის საბუდარი ადგილების რაოდენობის გაზრდის საჭიროებას.
პროექტის მიზანს წარმოადგენს ბექობის არწივის ქართული პოპულაციის გაზრდა, რისთვისაც სტრატეგიულ ადგილას არსებულ 4 ელექტროანძაზე განთავსდა პლატფორმები, რომლებზეც დაშენდება არწივის ბუდეები. პროექტის განმავლობაში იწარმოებს ბუდეების მონიტორინგი და დაცვითი ღონისძიებები. პროექტი ითვალისწინებს უკვე არსებული ბუდეების მოწყვალდობის შეფასებას და მიმდებარე ტერიტორიაზე არსებული პოტენციური საბუდარი ხეების დაცვას.
შეხვედრაზე სიტყვით გამოვლენ SABUKO-ს წარმომადგენლებიც: გიორგი იანქოშვილი, დაჩი შოშიტაშვილი და გულერმო მაიორი.
დრო: 7 აპრილი, 19:00 საათი
ადგილმდებარეობა: ილიას სახელმწიფო უნივერსიტეტის აუდიტორია G106 (გიორგი წერეთლის ქ. №1)
დასწრება თავისუფალია.

პროფესორ ჰანს ულრიხ გუმბრეხტის წიგნის პრეზენტაცია და საჯარო ლექცია
2016-04-07 19:00
7 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის ლიტერატურული კლუბის ორგანიზებით, გაიმართება პროფესორ ჰანს ულრიხ გუმბრეხტის (სტენფორდის უნივერსიტეტი) წიგნის – „ფილოლოგიის ძალა“ – პრეზენტაცია.
პრეზენტაციაზე წიგნის ავტორი წაიკითხავს საჯარო ლექციას თემაზე: „Can Philology and Can the Humanities Find a Place in the Age of Electronic Technology“.
ლექციის დასრულების შემდეგ პროფესორ გუმბრეხტს მიენიჭება ილიას სახელმწიფო უნივერსიტეტის საპატიო დოქტორის წოდება.
პროფესორ ჰანს ულრიხ გუმბრეხტის შესახებ სრული ინფორმაცია იხილეთ აქ.
დასწრება თავისუფალია
სამუშაო ენა: ინგლისური
დრო: 7 აპრილი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)

თამარ ყაჭაშვილის საჯარო ლექცია: როგორ შევქმნათ წარმატებული კომპანია
2016-04-08 13:00
8 აპრილს, 13:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის ბიზნესის სკოლის ინიციატივით, კომპანია „კავკასიის გენეტიკის“ დამფუძნებელი და დირექტორი, თამარ ყაჭაშვილი, წაიკითხავს საჯარო ლექციას თემაზე: „როგორ შევქმნათ წარმატებული კომპანია“. ქალბატონი თამარი სტუდენტებს გააცნობს მრავალწლიან გამოცდილებას მეწარმეობის სფეროში, როგორ დაიწყო 2006 წელს მცირე ბიზნესი და როგორ გახდა ქვეყნის უმთავრესი მიმწოდებელი თავის სფეროში. თამარი ორი სხვა პროფილის კომპანიის დამფუძნებელიცაა. ესენია: FIDA Georgia (აგროტურიზმის მიმართულებით) და Women for Tomorrow (ქალთა აქტიური ჩართულობის ხელშეწყობის მიზნით). მრავალფეროვანი გამოცდილების გაზიარებით, ის დაეხმარება სტუდენტებს მომავალი საქმიანობის სწორად და ეფექტიანად დაგეგმვაში.
მომხსენებლის შესახებ
თამარ ყაჭაშვილი არის ეკონომიკური გეოგრაფიის მაგისტრი, აგრარული უნივერსიტეტის დოქტორანტი, ერიქსონის საერთაშორისო უნივერსიტეტის სერტიფიცირებული ქოუჩი აგრარულ სფეროში მუშაობის 15-წლიანი, ხოლო ბიზნესის მართვის სფეროში 10-წლიანი გამოცდილებით; ასევე – ბიზნეს, კარიერული და პერსონალური განვითარების კონსულტანტი და ქოუჩი პედაგოგიური მუშაობის 8-წლიანი გამოცდილებით. მის მიერ დაფუძნებულ კომპაიაში „კავკასიის გენეტიკა“ (თამარ ყაჭაშვილი კომპანიის დირექტორია), გაერთიანებული არიან მეცხოველეობის და რძის სექტორის ექსპერტები, სელექციონერები და ხელოვნური განაყოფილების სპეციალისტები. „კავკასიის გენეტიკამ“ 2006 წელს დაიწყო საქმიანობა პატარა კომპანიის სახით, რომელიც ემსახურებოდა აღმოსავლეთ და სამხრეთ საქართველოს, დღეს კი წარმოადგენს ქვეყნის უმთავრეს მიმწოდებელს მეცხოველეობის, რძის წარმოება-გადამუშავების, სანაშენე საქმისა და ხელოვნური განაყოფიერების სფეროში. სწორედ „კავკასიის გენეტიკის“ სახელს უკავშირდება მეცხოველეობის მიმართულებით საქართველოში თანამედროვე ტექნოლოგიების შემოტანა და დანერგვა.
2014 წელს თამარმა დაარსა აგროტურისტული კომპანია „FIDA Georgia“, რომელიც საქართველოს ისტორიისა და აგრარული კულტურის გაცნობის მიზნით მოიზიდავს ადგილობრივ თუ უცხოელ ტურისტებს და დაინტეტესებულ პირებს. ამ კომპანიის საქმიანობის ძირითად მიმართულებებს წარმოადგენს აგროტურები, ყველის და ღვინის ტურები, ასევე შემეცნებითი საგანმანათლებლო ტურები მოსწავლეებისა და სტუდენტებისთვის მეცხოველეობასა და რძის წარმოებაში.
თამარ ყაჭაშვილი აქტიურადაა ჩართული საზოგადოებრივ საქმიანობაში. მან 2014 წელს თანამოაზრეებთან ერთად დააარსა ქალთა ბიზნესასოციაცია ,,ქალები მომავლისთვის“ (Woman for Tomorrow), რომლის მიზანია ქალთა აქტიური ჩართულობის ხელშეწყობა ქვეყნის ეკონომიკური და სოციალური განვითარების პროცესებში.
დრო: 8 აპრილი, 13:00 საათი
ადგილმდებარეობა:
დასწრება თავისუფალია.

დოქტორ იულის საჯარო ლექცია: ეკლესიის და რელიგიური გაერთიანებების როლი გერმანიაში სახელმწიფოსა და სამოქალაქო საზოგადოებასთან თანამშრომლობის პროცესში
2016-04-08 17:00
8 აპრილს, 17:00 საათზე, ილიას სახელმწიფო უნივერსიტეტის A101 აუდიტორიაში, ილიას სახელწიფო უნივერსიტეტის სავლე წერეთლის ფილოსოფიის ინსტიტუტის ორგანიზებით, ვიუტემბერგის ლუთერანული ეკლესიის არქიეპისკოპოსი, დოქტორი იული წაიკითხავს საჯარო ლექციას: „ეკლესიის და რელიგიური გაერთიანებების როლი გერმანიაში სახელმწიფოსა და სამოქალაქო საზოგადოებასთან თანამშრომლობის პროცესში“.
მომხსენებლის შესახებ
დოქტორი იული 1975-80 წლებში სწავლობდა ევანგელისტურ თეოლოგიას ტიუბინგენსა და ვენაში. 1983 წლიდან იყო ჰაიდელბერგის უნივერსიტეტის თეოლოგიურ ფაკულტეტზე სამეცნიერო ასისტენტი რელიგიის ფილოსოფიის მიმართულებით. 2005 წლის 10 მარტს, ვიუტემბერგის ევანგელისტური სამხარეო სინოდმა იგი აირჩია ვიუტემბერგის სამხარეო ეკლესიის ეპისკოპოსად.
2010 წელს დოქტორი იული ლუთერანული მსოფლიო კავშირის ვიცეპრეზიდენტი გახდა.
დრო: 8 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის A101 აუდიტორია (ჭავჭავაძის გამზ. #32)
დასწრება თავისუფალია.

პროფესორ თენგიზ ვერულავას საჯარო ლექცია: „პიროვნული პასუხისმგებლობა და სოლიდარობა - სოციალური სფეროს ორი პარადიგმა თუ აუცილებელი სიმბიოზი“
2016-04-08 19:00
8 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ილიაუნის პროფესორი თენგიზ ვერულავა წაიკითხავს საჯარო ლექციას თემაზე: „პიროვნული პასუხისმგებლობა და სოლიდარობა – სოციალური სფეროს ორი პარადიგმა თუ აუცილებელი სიმბიოზი“.
ლექცია ეძღვნება სოციალური სფეროს სისტემური მოწყობის ორი მიდგომის – სამედიცინო შემნახველი ანაბრების, როგორც პიროვნული პასუხისმგებლობის, და დაზღვევის, როგორც სოლიდარობის პარადიგმების – ანალიზს. სოციალური სფერო ეფექტურად ვერ იარსებებს მხოლოდ პიროვნული პასუხისმგებლობის ან მხოლოდ სოლიდარობის იმედად. მისი ნორმალური ფუნქციონირებისათვის აუცილებელია ორივე მიდგომის სიმბიოზი.
მომხსენებლის შესახებ
თენგიზ ვერულავა მედიცინის აკადემიური დოქტორი და ილიას სახელმწიფო უნივერსიტეტის პროფესორია. იგი ხელმძღვანელობს ილიაუნის ჯანდაცვისა და დაზღვევის სკოლას. ამავე დროს, სამეცნიერო რეფერირებადი ჟურნალის – „ჯანდაცვის პოლიტიკა და დაზღვევა“ – რედაქტორია. თენგიზ ვერულავა ავტორია 9 წიგნისა და 70-მდე სამეცნიერო ნაშრომისა, რომლებიც გამოქვეყნებულია როგორც ქართულ, ასევე საერთაშორისო რეფერირებად სამეცნიერო ჟურნალებში.
დრო: 8 აპრილი, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

დრამათერაპიის საერთაშორისო სპეციალისტის, ალექსანდრ ჩერომუხინის, საჯარო ლექცია დრამათერაპიის მეთოდოლოგიის შესახებ
2016-04-09 12:00
9 აპრილს, 12:00 საათზე, ილიას სახელმწიფო უნივერსიტეტის A101 აუდიტორიაში, ილიაუნისა და კომპანია „ჰედვაისის“ ერთობლივი ორგანიზებით, გაიმართება შეხვედრა დრამათერაპიის საერთაშორისო სპეციალისტთან, რატერსის უნივერსიტეტის ფსიქოლოგიის დოქტორთან, ალექსანდრ ჩერომუხინთან.
ალექსანდრ ჩერომუხინი ისაუბრებს დრამათერაპიის მეთოდოლოგიის შესახებ – „სახეთა თეატრი“. აღნიშნულ მეთოდოლოგიას იგი დაეუფლა თავად მეთოდის ავტორთან, აუგუსტო ბოალთან, ხოლო პრაქტიკული გამოცდილება მიიღო ნიუ-იორკის თეატრალურ ლაბორატორიაში.
შეხვედრის ფარგლებში, განხილული იქნება თანამედროვე ჯგუფური ფსიქოთერაპიის ერთ-ერთი ყველაზე წარმატებული ფორმა – აუგუსტო ბოალის ინტერაქციური მეთოდები, მისი მეთოდოლოგიის გამოყენების არეალები და ეფექტურობა სხვადასხვა პრობლემასთან მიმართებაში.
დრო: 9 აპრილი, 12:00 საათი
ადგილმდებარეობა: ილიას სახელმწიფო უნივერსიტეტის A101 აუდიტორია (ჭავჭავაძის გამზ. #32)
დასწრება თავისუფალია.

„ბავშვები მწვანე ვარდიდან“ - ფრანგული დოკუმენტური ფილმის ჩვენება
2016-04-11 19:00
11 აპრილს, 19:00 საათზე, ილიას სახელმწიფო უნივერსიტეტის A101 აუდიტორიაში ფსიქოლოგიური მომსახურების ცენტრი „მწვანე სახლი“ წარმოგიდგენთ ფრანგულ დოკუმენტურ ფილმს – „ბავშვები მწვანე ვარდიდან“. ფილმი შეეხება პარიზის ერთ-ერთ დღის ცენტრს, რომელიც აუტიზმის, ფსიქიკური აშლილობისა და ქცევის მძიმე დარღვევების მქონე ბავშვებსა და მოზარდებს ემსახურება (Les enfants de la ROSE VERTE, რეჟისორი ბერნარ რიშარი, 2014 წ.).
ფილმში მონაწილეობენ ცენტრის ბენეფიციარები, მშობლები, დირექცია, მომსახურე პერსონალი – ბავშვთა ფსიქოანალიტიკოსები, ფსიქიატრები, ფსიქოლოგები, ფსიქომოტორიკის სპეციალისტები, სპეცპედაგოგები, ლოგოპედები და სხვები.
ფილმი დაწესებულების ფსიქოანალიტიკური თერაპიის თავისებურებებსა და პრინციპებზე მოგვითხრობს; მიდგომაზე, რომელსაც საფრანგეთში მრავალწლიანი პრაქტიკა აქვს; ნაჩვენებია გუნდის ერთობლივი მუშაობის ცოცხალი, შემოქმედებითი პროცესი, თითოეული ბავშვის ინდივიდუალური თავისებურებების გათვალისწინებით, და შედეგები, რომელიც ამ მიდგომას მოაქვს.
ფილმი საინტერესოა არა მხოლოდ აუტიზმის სპექტრის აშლილობის მქონე ბავშვებისა და მოზარდთა მშობლებისთვის, არამედ სტუდენტებისა და ბავშვებთან მომუშავე პროფესიონალებისთვის, მიუხედავად მათი კლინიკური თუ თეორიული პოზიციებისა.
დრო: 11 აპრილი, 19:00 საათი
ადგილმდებარეობა: ილიას სახელმწიფო უნივერსიტეტის A101 აუდიტორია (ჭავჭავაძის გამზ. #32)

ილიაუნის მეხსიერების კვლევების კავკასიური ცენტრის კვლევის ანგარიშის პრეზენტაცია
2016-04-12 12:00
12 აპრილს, 12:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება აფხაზეთისა და ცხინვალის რეგიონებიდან დევნილების პრობლემებზე ჩატარებული კვლევის ანგარიშის პრეზენტაცია.
ანგარიში მომზადებულია კვლევითი პროექტის – „წარსულის ტყვეობაში: ქართველი დევნილების ჩახშული ხმები და სოციალური ინტეგრაციის დილემა“ – ფარგლებში.
ნორვეგიის საერთაშორისო საქმეთა ინსტიტუტის მიერ დაფინანსებული კვლევითი პროექტი შესრულდა ილიას სახელმწიფო უნივერსიტეტის მეხსიერების კვლევების კავკასიური ცენტრის კვლევითი ჯგუფის მიერ. კვლევა მოიცავს აკადემიურ პუბლიკაციასა და მოკლე სარეკომენდაციო ანგარიშს (Policy Brief) – „ინტეგრაციის უგულებელყოფილი მხარე – სტიგმა, როგორც მძიმე ყოფის საფუძველი“. ანგარიში გათვალისწინებულია სამთავრობო და არასამთავრობო ორგანიზაციებისთვის. პრეზენტაციაზე წარსადგენ სარეკომენდაციო ანგარიშში ასახულია დევნილთა მწვავე სოციეტალური პრობლემები და შემოთავაზებულია მათი მოგვარებისთვის გადასადგმელი პრაქტიკული ნაბიჯები.
კვლევა ყურადღებას ამახვილებს დევნილთა საზოგადოებაში ინტეგრაციის პრობლემებზე (სტიგმა, მარგინალობა, საზოგადოებრივ-პოლიტიკურ პროცესებში ჩართულობის ნაკლებობა) და მიზნად ისახავს არა მხოლოდ ხელისუფლების, არამედ სამოქალაქო საზოგადოების ჩართულობის გაზრდას.
დრო: 12 აპრილი, 12:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ტექნოპარკი ბიზნესინკუბატორში ტექნოლოგიური სტარტაპების შერჩევას იწყებს - საინფორმაციო შეხვედრა
2016-04-12 17:00
12 აპრილს, 17:00 საათზე; ილიას სახელმწიფო უნივერსიტეტის E 207 აუდიტორიაში გაიმართება საქართველოს ინოვაციებისა და ტექნოლოგიების სააგენტოს საინფორმაციო შეხვედრა ილიაუნის სტუდენტებთან.
სტუდენტებს, რომელთაც აქვთ ტექნოლოგიური ბიზნესიდეა და სურთ ამ იდეის კომერციულ პროექტად გარდაქმნა და საერთაშორისო ბაზარზე გასვლა, შეუძლიათ თავიანთი იდეა სააგენტოს ბიზნესინკუბატორში წარადგინონ. საქართველოს ინოვაციების და ტექნოლოგიების სააგენტომ უკვე დაიწყო ტექნოპარკის ბიზნესინკუბატორში განსათავსებლად სტარტაპების შერჩევა. ინკუბატორში განთავსებულ სტარტაპებს ტექნოპარკი დაეხმარება, ნულიდან დაიწყონ საკუთარი ბიზნესი, აქციონ საკუთარი სტარტაპი სტაბილურად განვითარებად კომპანიად და გაიტანონ საკუთარი პროდუქტი საერთაშორისო ბაზარზე. ამისათვის, ტექნოპარკში გათვალისწინებულია მომსახურების სრული ციკლი. ბიზნესინკუბატორში განთავსების შემდეგ, სტარტაპი იღებს სხვადასხვა ტიპის სერვისს, რომელთა საერთო ღირებულება ერთ ადამიანზე 5,000 ლარს აღწევს.
თითოეული სტარტაპი ტექნოპარკში განთავსდება 1 წლით და ინკუბატორის საორგანიზაციო ჯგუფი, ყოველკვირეული მონიტორინგის, მენტორშიპისა და ინტენსიური ბიზნესტრენინგების საფუძველზე, ხელს შეუწყობს იდეის განვითარებას. საქართველოს ინოვაციების და ტექნოლოგიების სააგენტო ბიზნესინკუბატორის პროგრამას კომპანიებთან – „დელოიტი“, „მენეჯმენტის აკადემია“ და „საქპატენტი“ – თანამშრომლობით ახორციელებს.
ბიზნესინკუბატორის სერვისები
ინკუბატორი Start-up-ებს შესთავაზებს შემდეგ სერვისებს: საერთო სამუშაო სივრცეში განთავსება, წვდომა ექსპერტებთან მენეჯმენტის, მარკეტინგის, ფინანსების, პერსონალის მართვის და სხვა დარგებში; ფინანსური, იურიდიული და ბუღალტრული მომსახურება; ინტელექტუალური საკუთრების დაცვასთან დაკავშირებული საკითხები; კონსულტაცია ონლაინპლატფორმებზე ტექნოლოგიური ინოვაციების გასატანად, მენტორშიპი ბიზნესის სტრატეგიულ განვითარებასა და გლობალური მარკეტინგის წარმოებაში, პროტოტიპის შექმნა სამრეწველო ინოვაციების ლაბორატორიაში (FabLab), საერთაშორისო კომპანიების შოურუმები და ფუნქციური სივრცეები სატესტო აპარატურით (Intel, HP, Autodesk, Samsung, Cisco, Epson), სატრენინგო ოთახები, საკონფერენციო სივრცე, შეხვედრების ოთახები ვიდეოკონფერენციების აპარატურით, ბიბლიოთეკა ინოვატორებისათვის საინტერესო ლიტერატურით, რეზერვირებული მაღალსიჩქარიანი ინტერნეტი, წვდომა ქლაუდ სერვისებთან.
განაცხადის მიღების ბოლო ვადაა 2016 წლის 15 აპრილი.
მონაწილეთა შერჩევა მოხდება გასაუბრებების საფუძველზე 18-29 აპრილს.
შერჩეული გუნდები ტექნოპარკში განთავსდებიან არაუგვიანეს 1-ლი მაისისა.
საინფორმაციო შეხვედრის დრო: 12 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. #3/5)
დასწრება თავისუფალია.

საინფორმაციო შეხვედრა ილიაუნის იტალიური კულტურის ცენტრში
2016-04-12 18:00
12 აპრილს, 18:00 საათზე, ილიას სახელმწიფო უნივერსიტეტის იტალიური კულტურის ცენტრში (ოთახები S 501-502) გაიმართება საინფორმაციო შეხვედრა იტალიური ენის შემსწავლელი ინტენსიური კურსების შესახებ.დაინტერესებული პირები გაეცნობიან ამომწურავ ინფორმაციას კურსების განრიგის, ხანგრძლივობისა და ღირებულების შესახებ და მიიღებენ პასუხს მათთვის საინტერესო ყველა შეკითხვაზე.
დასწრება თავისუფალია.
საკონტაქტო ინფორმაცია
მის.: ილიას სახელმწიფო უნივერსიტეტის S 501-502 ოთახი (გ. წერეთლის ქ. #3, ვაკის პარკთან);
ელფოსტა: cci.tbilisi@gmail.com
ტელ.: 599 98 08 16
ფეისბუქ-გვერდი: italiuri kulturis centri

თინათინ კახნიაშვილის საჯარო ლექცია: გრავიტაციული ტალღები - ფანჯარა სამყაროში
2016-04-12 19:00
12 აპრილს, სამშაბათს, 19:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ შეხვედრაზე ილიაუნის საბუნებისმეტყველო მეცნიერებებისა და საინჟინრო ფაკულტეტის პროფესორთან, თინათინ კახნიაშვილთან.
შეხვედრის თემაა: გრავიტაციული ტალღები – ფანჯარა სამყაროში
2015 წლის 14 სექტემბერს განხორციელდა გრავიტაციული ტალღების დეტექტირება LIGO (Laser Interfometer Gravitational-wave Observatory) საერთაშორისო კოლაბორაციის ორ დეტექტორზე (განლაგებულია აშშ-ში). ამ აღმოჩენით დაიწყო ახალი ერა ასტრონომიასა და გრავიტაციულ ფიზიკაში – გრავიტაციული ასტრონომიის ეპოქა. გრავიტაციული ტალღების დეტექტირება ისეთივე რანგის მოვლენაა მეცნიერების ისტორიაში, როგორც გალილეო გალილეის მიერ პირველი ტელესკოპის გამოყენება. გრავიტაციული ტალღების ასტრონომია საშუალებას მოგვცემს, დავაკვირდეთ სამყაროს დაბადებას და აღვადგინოთ ადრეული სამყაროს სურათი. შეხვედრაზე განხილული იქნება გრავიტაციული ტალღების ასტრონომიისა და ფიზიკის საფუძვლები და სამომავლო პერესპექტივები.
დრო: 12 აპრილი, 19:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია
(ჩოლოყაშვილის გამზ. #3/5)
დასწრება თავისუფალია.

ლარი ბლეკის საჯარო ლექცია - გადამუშავებაზე მეტი: ნარჩენების მდგრადი მართვის გეგმა
2016-04-13 15:00
13 აპრილს, 15:00 საათზე, ილიას სახელმწიფო უნივერსიტეტის E 207 აუდიტორიაში, საქართველოში აშშ-ის საელჩოს ორგანიზებით, ნარჩენების მართვის კომპანიის – McDonough Sustainable Innovation Collaboration – მთავარი მრჩეველი და ნარჩენების მართვაში სტრატეგიული ბიზნესგანვითარების დირექტორი, ლარი ბლეკი, წაიკითხავს საჯარო ლექციას თემაზე: გადამუშავებაზე მეტი: ნარჩენების მდგრადი მართვის გეგმა (Beyond Recycling: Designing for Sustainable Waste Management).
მომხსენებელი უპასუხებს კითხვას, არის თუ არა ნარჩენების რაოდენობის შემცირება, ხელახლა გამოყენება, გადამუშავება საკმარისი ისეთი აქტუალური პრობლემის გადასაჭრელად, როგორიცაა საყოფაცხოვრებო ნარჩენები. ის განიხილავს პროდუქციის შექმნის უპირატესობებს ეკოეფექტურობისა და გარემოს მდგრადობისათვის.
მომხსენებლის შესახებ
ლარი ბლეკი ნარჩენების მართვის კომპანიის მთავარი მრჩეველი და ნარჩენების მართვაში სტრატეგიული ბიზნესგანვითარების დირექტორია. იგი პროფესიულ დონეზეა ჩაბმული გარემოს მდგრადობის შენარჩუნების ინიციატივებში, გარემოს პრობლემების გადაწყვეტის, ნარჩენების და მათი გადამუშავების, გარემოს მდგრადობის მიზნების დახვეწისა და გარემოს დაცვის ნორმების შესრულებასთან დაკავშირებულ საკითხებში. მიმდინარე პროექტები ითვალისწინებს:

მუშაობას „Fortune 200-ის“ (ამერიკული გამოცემა „Fortune“-ის მიხედვით, 200 ყველაზე წარმატებული კომპანია აშშ-ში) 100 კომპანიასთან იმისთვის, რომ გააუმჯობესოს პროდუქტის შეფუთვის დიზაინი Cradle to Cradle®-ის პრინციპების მიხედვით;
ნარჩენი პროდუქტების შესაწავლა-გადარჩევას კომერციული გადამუშავებისთვის;
პროდუქტის დიზაინის პრეზენტაციას ნარჩენების გადამუშავების თემისადმი მიძღვნილ სემინარებზე.

ლექციის ენა: ინგლისური (თანმიმდევრული ქართული თარგმანით)
დრო: 13 აპრილი, 15:00 საათი
ადგილმდებარეობა: E 207 აუდიტორია, ილიას სახელმწიფო უნივერსიტეტი (ჩოლოყაშვილის გამზ. #3/5)
დასწრება თავისუფალია.

SEED OF HOPE-ის საჯარო ლექციების სერია
2016-04-13 16:00
13-14 აპრილს, 16:00-დან 19:00 საათამდე, ილიას სახელმწიფო უნივერსიტეტის A101 აუდიტორიაში, არასამთავრობო ორგანიზაცია Seed of Hope გამართავს საჯარო ლექციების სერიას.
არასამთავრობო ორგანიზაციის – Seed of Hope – მიზანია განვითარებად ქვეყნებში ჯანდაცვის, განათლებისა და თემის გაძლიერებისთვის სხვადასხვა ინიციატივის განხორციელება. ის აერთიანებს თემების ლიდერებს, პროფესიონალებს, უნივერსიტეტების წარმომადგენლებსა და სოციალური სერვისის მოხალისეებს.
2015 წლიდან არასამთავრობო ორგანიზაცია Seed of Hope აქტიურად მოღვაწეობს საქართველოში. მისი მხარდაჭერით, საქართველოს სხვადასხვა უმაღლეს სასწავლებელში რეგულარულად ტარდება საჯარო ლექციები.
ლექციების დრო: 13-14 აპრილი,16:00-19:00 საათი
ადგილმდებარეობა: ილიას სახელმწიფო უნივერსიტეტის A101 აუდიტორია (ჭავჭავაძის გამზ. #32)
დასწრება თავისუფალია.
ლექციათა სრული განრიგი იხილეთ თანდართულ ბროშურაში.

შოპენის მუსიკის საღამო
2016-04-13 19:00
13 აპრილს, ოთხშაბათს, 19:00 საათზე, ილიას სახელმწიფო უნივერსიტეტის თეატრის ფოიეში, ილიაუნის მუსიკის ცენტრი გიწვევთ რუსი პიანისტის, სერგეი პეტრაკოვის საფორტეპიანო კონცერტზე. შესრულდება შოპენის საფორტეპიანო ნაწარმოებები.
სერგეი პეტრაკოვმა განათლება ჯერ მოსკოვის ცენტრალურ სამუსიკო სკოლაში, შემდგომ კი მოსკოვის კონსერვატორიაში მიიღო. დღეს ის აქტიურ საკონცერტო ცხოვრებას ეწევა როგორც რუსეთში, ისე მის საზღვრებს გარეთ.
დრო: 13 აპრილს, ოთხშაბათს, 19:00 საათი
ადგილმდებარეობა: ილიაუნის თეატრის ფოიე (ჭავჭავაძის გამზ.#32)
დასწრება თავისუფალია.

ლიტერატურათმცოდნე კოკა ბრეგაძის საჯარო ლექცია - სიყვარულის არსი რომანტიზმში: ნოვალისი და სოფია
2016-04-14 15:00
14 აპრილს, ხუთშაბათს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ივანე ჯავახიშვილის სახელმწიფო უნივერსიტეტის ასოცირებული პროფესორი, ლიტერატურათმცოდნე კოკა ბრეგაძე
წაიკითხავს საჯარო ლექციას თემაზე: სიყვარულის არსი რომანტიზმში: ნოვალისი და სოფია.
საჯარო ლექცია ტარდება საბაკალავრო კურსის – რა არის პოეზია, პოეტები და მუზები – ფარგლებში.
დრო: 14 აპრილი, 15:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

ილიაუნის 10 წლისაა - ფილოსოფიის ღამე: პირდაპირი ვიდეოტრანსლაცია
2016-04-14 16:53
14 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ღონისძიებების ფარგლებში „ილიაუნი 10 წლისაა“ გაიმართება ფილოსოფიის ღამე.
მომხსენებლები:

გიგა ზედანია, პროფესორი
თემა: სიცოცხლე და სისასტიკე: მამარდაშვილი, დერიდა, არტო
თამარ ცოფურაშვილი, პროფესორი
თემა: თავისუფლება, როგორც სიკეთისა და ბოროტების უნარი – ადამიანური თავისუფლების მეტაფიზიკურად დაფუძნების უკანასკნელი მცდელობა შელინგთან
გიორგი მაისურაძე, პროფესორი
თემა: ნიცშეს „ტრაგედიის დაბადება“ – “ისეთი სიბრძნის სამყარო, საიდანაც ლოგიკოსი განდევნილია”
ლევან გიგინეიშვილი, პროფესორი
თემა: ირონია: სოკრატე და კირკეგორი
თამარ ცხადაძე, პროფესორი
თემა: მორალი და ბედნიერი შემთხვევა

ღონისძიებას შეგიძლიათ თვალი ადევნოთ ონლაინ რეჟიმში.

ილიაუნის 10 წლისაა - ფილოსოფიის ღამე
2016-04-14 19:00
14 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ღონისძიებების ფარგლებში „ილიაუნი 10 წლისაა“ გაიმართება ფილოსოფიის ღამე.
მომხსენებლები:
გიგა ზედანია, პროფესორი
თემა: სიცოცხლე და სისასტიკე: მამარდაშვილი, დერიდა, არტო
თამარ ცოფურაშვილი, პროფესორი
თემა: თავისუფლება, როგორც სიკეთისა და ბოროტების უნარი – ადამიანური თავისუფლების მეტაფიზიკურად დაფუძნების უკანასკნელი მცდელობა შელინგთან
გიორგი მაისურაძე, პროფესორი
თემა: ნიცშეს „ტრაგედიის დაბადება“ – “ისეთი სიბრძნის სამყარო, საიდანაც ლოგიკოსი განდევნილია”
ლევან გიგინეიშვილი, პროფესორი
თემა: ირონია: სოკრატე და კირკეგორი
თამარ ცხადაძე, პროფესორი
თემა: მორალი და ბედნიერი შემთხვევა
დრო: 14 აპრილი, 19:00-22:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

შეხვედრა იენის ფრიდრიხ შილერის უნივერსიტეტის წარმომადგენელთან
2016-04-15 12:00
15 აპრილს, პარასკევს, 12:00 საათზე, ილიას სახელმწიფო უნივერსიტეტის A101 აუდიტორიაში ილიაუნი მასპინძლობს იენის ფრიდრიხ შილერის უნივერსიტეტის საერთაშორისო ურთიერთობების სამსახურის წარმომადგენელს, რომელიც იენის უნივერსიტეტში მობილობით დაინტერესებულ სტუდენტებს ჩაუტარებს საინფორმაციო შეხვედრას.
საკონტაქტო ინფორმაცია
ილიას სახელმწიფო უნივერსიტეტის საგარეო ურთიერთობების სამსახური
ელფოსტა: erasmusplus@iliauni.edu.ge
ტელ.: (995 322) 22 00 09 (367)
დრო: 15 აპრილი, 12:00 საათი
ადგილმდებარეობა: A101 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

სან დიეგოს სახელმწიფო უნივერსიტეტის ილიაუნიში არსებული საბაკალავრო პროგრამების სტუდენტების დაჯილდოება
2016-04-15 15:00
ილიას სახელმწიფო უნივერსიტეტისა და „ბაზისბანკის” ურთიერთთანამშრომლობის ფარგლებში არსებული შეთანხმების თანახმად, ”ბაზისბანკი” ილიას სახელმწიფო უნივერსიტეტისთვის გამოყოფილი ყოველწლიური ბიუჯეტიდან გარკვეულ თანხას საინტერესო საუნივერსიტეტო პროექტების განხორციელებისკენ მიმართავს.
აღნიშნული თანამშრომლობის ფარგლებში, 15 აპრილს, 15:00 საათზე, ილიას სახელმწიფო უნივერსიტეტის F303 აუდიტორიაში, ილიაუნის სან დიეგოს სახელმწიფო უნივერსიტეტის საერთაშორისო აკრედიტაციის მქონესაბაკალავრო პროგრამის 4 სტუდენტი დაჯილდოვდება. მარიამ გაგუას, ერეკლე ჯმუხაძეს, საბა კაკაბაძესა და ნინო მიქაძეს გადაეცემა 2000 ლარი, რომელსაც სტუდენტები სან დიეგოს სახელმწიფო უნივერსიტეტში დაგეგმილი ვიზიტისთვის გამოიყენებენ.
დრო: 15 აპრილი, 15:00 საათი
ადგილმდებარეობა: F303 აუდიტორია, ილიას სახელმწიფო უნივერსიტეტი (ჩოლოყაშვილის გამზ. #3/5)

„პროკრედიტ ბანკის“ წარმომადგენელთა საინფორმაციო შეხვედრა
2016-04-15 16:00
15 აპრილს, პარასკევს, 16:00 საათზე, ილიას სახელმწიფო უნივერსიტეტის A101 აუდიტორიაში, გაიმართება „პროკრედიტ ბანკის“ წარმომადგენელთა საინფორმაციო შეხვედრა სტუდენტებთან. ბანკის ადამიანური რესურსების განყოფილების თანმშრომლები ილიაუნის მეცნიერებათა და ხელოვნების ფაკულტეტის ბაკალავრიატის მესამე და მეოთხე კურსის სტუდენტებსა და მაგისტრანტებს გააცნობენ „ახალგაზრდა ბანკირების საერთაშორისო პროგრამას“, რომელიც ითვალისწინებს 6-თვიან სასწავლო კურსს ქალაქ სოფიაში (ბულგარეთი).
კანდიდატთა შერჩევის ძირითადი კრიტერიუმებია:

ანალიტიკური და კრიტიკული აზროვნების უნარი;
სწავლასა და განვითარებაზე ორიენტირებულობა;
მიზანდასახულობა და ენერგიულობა;
დატვირთულ რეჟიმში მუშაობის უნარი;
ინგლისური ენის მაღალ დონეზე ცოდნა;
„პროკრედიტ ბანკში“ პროფესიული განვითარებისა და წინსვლის სურვილი.

დრო: 15 აპრილი, 16:00 საათი
ადგილმდებარეობა: A101 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)
„ახალგაზრდა ბანკირების საერთაშორისო პროგრამის“ შესახებ დამატებითი ინფორმაცია იხილეთ თანდართულ დოკუმენტში.

დისკუსია -ენერგეტიკა წინასაარჩევნო პერიოდში
2016-04-15 17:00
15 აპრილს, 17:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის ენერგეტიკისა და მდგრადი განვითარების ინსტიტუტის, WEG-ის და ენერგეტიკის ექსპერტების სადისკუსიო კლუბის მონაწილეობით, ენერგეტიკისა და მდგრადი განვითარების სემინარების სერიის ფარგლებში, გაიმართება დისკუსია -ენერგეტიკა წინასაარჩევნო პერიოდში, რომელზეც განიხილება საქართველოს ენერგეტიკულ სექტორში არსებული საკვანძო პრობლემები.
დისკუსიის თემებია:

ენერგეტიკულ გაერთიანებაში საქართველოს გაწევრიანების პროცესის მიმდინარეობა, არასამთავრობო ორგანიზაციების მიერ პრემიერ-მინისტრისადმი გაგზავნილი მიმართვის შედეგები და შემდგომი ნაბიჯები;
ენერგეტიკის დარგის მდგომარეობისა და იმ აქტუალური პრობლემების განხილვა, რომელთა გადაჭრაც მნიშვნელოვანია ენერგეტიკის პოლიტიკური ზეგავლენისგან გათავისუფლებისა და განვითარების მამოძრავებელ ძალად გადაქცევისთვის.

დისკუსიაში მონაწილეობას მიიღებენ ენერგეტიკის სექტორის სპეციალისტები, არასამთავრობო ორგანიზაციები და პოლიტიკური პარტიების წარმომადგენლები, რათა წინასაარჩევნო პერიოდში ყურადღება გამახვილდეს ენერგეტიკული უსაფრთხოების რეალურ პრობლემებზე და რეფორმებზე, რომელმაც უნდა უზრუნველყოს ენერგეტიკის ოპტიმალური განვითარება და არა მისი სუბსიდირება სახელმწიფოს მხრიდან.
შეხვედრა წარიმართება ინტერაქტიურ ფორმატში. მსმენელებს შესაძლებლობა ექნებათ, დასვან შეკითხვები და წარმოაჩინონ თავიანთი ხედვა არსებული პრობლემების გადაჭრისათვის.
დრო: 15 აპრილი, 17:00 საათი
ადგილმდებარეობა: G106 აუდიტორია, ილიას სახელმწიფო უნივერსიტეტი (გ. წერეთლის ქ. # 1, ვაკის პარკის მიმდებარედ)
დასწრება თავისუფალია.
2016 წელი

ასისტენტ-პროფესორ ბიძინა კაპანაძის საჯარო ლექცია: ლაცერტიდების შესწავლა მაღალ ენერგიებზე თანამგზავრ „სვიფთის“ მეშვეობით
2016-04-15 18:00
პარასკევს, 15 აპრილს, 18:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ შეხვედრაზე ილიაუნის საბუნებისმეტყველო მეცნიერებებისა და საინჟინრო ფაკულტეტის ასისტენტ-პროფესორთან, ბიძინა კაპანაძესთან.
შეხვედრის თემაა: ლაცერტიდების შესწავლა მაღალ ენერგიებზე თანამგზავრ „სვიფთის“ მეშვეობით
ლაცერტიდები ქმნიან გალაქტიკათა აქტიური გულების ექსტრემალურ კლასს, რომლებშიც მიმდინარეობს სამყაროს ერთ-ერთ ყველაზე მაღალენერგიულსა და არასტაციონარულ პროცესებზე დაკვირვება.
გასული ოთხი ათწლეულის განმავლობაში წარმოებული ინტენსიური კვლევების მიუხედავად, ჯერ კიდევ ბევრი პრობლემაა გადასაჭრელი მათი ფიზიკური ბუნებისა და დაკვირვებების შედეგად გამოვლენილი სხვადასხვა ნიშან-თვისებების სრულყოფილად ასახსნელად. ამ მხრივ განსაკუთრებით აღსანიშნავია ელექტრომაგნიტური სპექტრის რენტგენული და გამა-უბნები, სადაც დაკვირვებითი მასალის მიღება დიდ სირთულეებთანაა დაკავშირებული და გადასაჭრელ- პრობლემები ყველაზე მრავალრიცხოვანია. შოთა რუსთაველის ეროვნული სამეცნიერო ფონდის მიერ გამოცხადებული ფუნდამენტური კვლევების საგრანტო კონკურსის ფარგლებში დაფინანსებული №FR/377/6-290/14 პროექტის ერთ-ერთ ყველაზე მნიშვნელოვან კომპონენტს შეადგენს თანამგზავრ “სვიფთის” მეშვეობით ლაცერტიდების დაკვირვება სპექტრის რენტგენულ უბანში და მიღებული (ასევე საარქივო) მასალის დამუშავება, ანალიზი და ინტერპრეტაცია.
დრო: 15 აპრილი, 18:00 საათი
ადგილმდებარეობა: E207 აუდიტორია, ილიას სახელმწიფო უნივერსიტეტი (ჩოლოყაშვილის გამზ. #3/5)
დასწრება თავისუფალია.

ლევან ბუთხუზის საჯარო ლექცია: რატომ არ გვჯერა მეცნიერების - კლიმატის ცვლილება და პოლიტიკური ჭიდილი
2016-04-15 19:00
15 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ბიოლოგი, ჟურნალ „National Geographic საქართველოს“ მთავარი რედაქტორი, ლევან ბუთხუზი, წაიკითხავს საჯარო ლექციას: “რატომ არ გვჯერა მეცნიერების – კლიმატის ცვლილება და პოლიტიკური ჭიდილი”.
ლექცია მიზნად ისახავს დაინტერესებული აუდიტორიისთვის კლიმატის ცვლილების შესახებ საბაზისო ინფორმაციის პოპულარული გზით მიწოდებას; აგრეთვე – საფრთხეებისა და მათი რეალურობის შეფასებას. განსაკუთრებული ყურადღება მიექცევა იმას, თუ რამდენად სანდოა სამეცნიერო მონაცემები კლიმატის ცვლილებაში ადამიანის როლზე და რა იწვევს დაძაბულობას სხვადასხვა პოლიტიკური შეხედულების ადამიანებს შორის, როდესაც საუბარია კლიმატის ცვლილებაზე.
დრო: 15 აპრილს, 19:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

საბუნებისმეტყველო განათლების კვლევითი ცენტრის კონფერენცია
2016-04-16 10:00
16 აპრილს, 10:00 საათზე, ილიას სახელმწიფო უნივერსიტეტის G 106 აუდიტორიაში, საბუნებისმეტყველო განათლების კვლევითი ცენტრი – SALiS აწყობს კონფერენციას თემაზე: კვლევაზე დაფუძნებული სწავლება – პრაქტიკული გამოცდილება საქართველოს ზოგადსაგანმანათლებლო სკოლებში.
დრო: 16 აპრილი, 10:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (ყოფილი ენციკლოპედიის შენობა, ვაკის პარკის მოპირდაპირე მხარეს, ჩოლოყაშვილის გამზ. 3/5)
კონფერენციის პროგრამა იხილეთ თანდართულ ფაილში.

ილიაუნის განათლების სკოლისა და „კინგსის“ შეხვედრა მასწავლებლებთან
2016-04-16 12:00
16 აპრილს, 12:00 საათზე, ილიას სახელმწიფო უნივერსიტეტის B 202 აუდიტორიაში ილიაუნის განათლების სკოლა და საგანმანათლებლო ორგანიზაცია „კინგსი“ გამართავენ ერთობლივ შეხვედრას მასწავლებლებთან.
შეხვედრის ფარგლებში, მასწავლებლებისთვის ჩატარდება სემინარი პროფესიული განვითარების მნიშვნელოვან თემებზე. პედაგოგები გაეცნობიან ილიას სახელმწიფო უნივერსიტეტში არსებულ საგანმანათლებლო პროგრამებს. სემინარს გაუძღვება ილიაუნის განათლების სკოლის ხელმძღვანელი, სოფიკო ლობჟანიძე.
აღნიშნული შეხვედრა დასაწყისია ტრენინგების ციკლისა, რომელსაც ილიას სახელმწიფო უნივერსიტეტის განათლების სკოლა და ორგანიზაცია „კინგსი“ ყოველთვიურად შესთავაზებენ სკოლის მასწავლებლებს და საშუალებას მისცემენ მათ, ინტერესთა მიხედვით დაკომპლექტებულ ჯგუფებში გაიარონ საგნობრივი ტრენინგები.
პირველი სესია: მასწავლებლის თვითშეფასება – პროფესიული განვითარების პირველი ნაბიჯი
სესიაზე განიხილება შემდეგი თემები:

მასწავლებლის პროფესიული განვითარების ძირითადი პრინციპები და მოდელები;
სკოლის ბაზაზე მასწავლებელთა პროფესიული განვითარების შესაძლებლობები; კოლეგებთან თანამშრომლობა – წარმატების ერთ-ერთი წინაპირობა;
თვითშეფასების მნიშვნელობა პროფესიული განვითარებისთვის, თვითშეფასების მეთოდები;
თვითშეფასება და რეფლექსია – ორი ურთიერდაკავშირებული პროცესი;
თვითშეფასების შედეგებზე დაყრდნობით პროფესიული განვითარების ინდივიდუალური სამოქმედო გეგმის შემუშავება.

მეორე სესია: მასწავლებლის პროფესიული საქაღალდე მასწავლებლის საქმიანობის დაწყების, პროფესიული განვითარებისა და კარიერული წინსვლის ფარგლებში
მასწავლებლები გაეცნობიან მასწავლებლის საქმიანობის დაწყების, პროფესიული განვითარებისა და კარიერული წინსვლის ფარგლებში მასწავლებლის პროფესიული საქაღალდის არსს, სტრუქტურასა და კომპონენტებს. აქცენტი გაკეთდება უნივერსიტეტსა და სკოლას შორის არსებულ თანამშრომლობის შესაძლებლობებზე, იმაზე, თუ როგორ შეიძლება საუნივერსიტეტო პროგრამებმა ხელი შეუწყოს მასწავლებლების პროფესიულ ზრდასა და მათ კარიერულ წინსვლას.
სემინარზე განხილული იქნება შემდეგი აქტივობები:

პრაქტიკული კვლევა, მისი არსი, მნიშვნელობა და ძირითადი ეტაპები; უნივერსიტეტისა და სკოლის თანამშრომლობის მნიშვნელობა, ერთი მხრივ, მასწავლებლებში კვლევის კომპეტენციების დაუფლების, ხოლო, მეორე მხრივ, სტუდენტებისთვის რეალურ სასკოლო გარემოსთან ადაპტაციის თვალსაზრისით;
სტუდენტების ან/და მასწავლებლების კონსულტირება. საუბარი იქნება სასწავლო კურსებში ჩაშენებული და დამოუკიდებელი სასკოლო პრაქტიკის კურსის არსზე, უნივერსიტეტისა და სკოლის თანამშრომლობის მნიშვნელობასა და შესაძლებლობებზე. აქცენტი გაკეთდება სქემის ფარგლებში მასწავლებლისა და სტუდენტის კონსულტირების შეფასების სარეკომენდაციო კრიტერიუმებზე;
სასწავლო რესურსი. განხილული იქნება სასწავლო რესურსის ტიპები სქემის ფარგლებში, აქცენტი გაკეთდება სასწავლო პროცესში რესურსის გამოყენების მნიშვნელობაზე, ეფექტური რესურსის მახასიათებლებზე. საუბარი შეეხება რესურსის შექმნისა და გამოყენების პროცესის რეფლექსიის საორიენტაციო შეკითხვებს.

დრო: 16 აპრილი, 12:00 საათი
ადგილმდებარეობა: B 202 აუდიტორია, ილიას სახელმწიფო უნივერსიტეტი (ჭავჭავაძის გამზ. #32)

მეწარმე კურსდამთავრებულთა ცენტრის სტუდენტური კონკურსის ფინალური ეტაპი
2016-04-16 13:00
16 აპრილს, 13:00 საათზე, ილიას სახელმწიფო უნივერსიტეტში ჩატარდება მეწარმე კურსდამთავრებულთა ცენტრის მიერ ორგანიზებული სტუდენტური კონკურსის ფინალური ეტაპი, რომელზეც განიხილება იქნება კონკურსის ფარგლებში სტუდენტების მიერ შექმნილი ინოვაციური ბიზნესიდეებიდან საუკეთესოები. კონკურსანტები საკუთარ პროექტებს Elevator Pitch ფორმატით წარადგენენ ჟიურის წინაშე, რომელიც დაკომპლექტებულია მეწარმე კურსდამთავრებულთა ცენტრის წევრების, ილიაუნის პრეაქსელერატორის და კურსდამთავრებულთა ქსელის პარტნიორი უნივერსიტეტის წარმომადგენლებით. გამარჯვებული კონკურსანტი მიიღებს ფულად პრემიას, სწავლის საფასურის თანადაფინანსების სახით.
დრო: 16 აპრილი, 13:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ილიაუნის საგანმანათლებლო პროგრამების ფორუმი და STEM ღია კარის დღე
2016-04-17 11:00
17 აპრილს, 11:00-დან 18:00 საათამდე, ილიას სახელმწიფო უნივერსიტეტში საგანმანათლებლო პროგრამების ფორუმი გაიმართება. ფორუმი აერთიანებს ღია კარის დღეს, ვრცელ ინტერაქტიულ პრეზენტაციებს. საგანმანათლებლო პროგრამების ფორუმი ფარავს როგორც საბაკალავრო, ისე სამაგისტრო პროგრამებს.
B 202 აუდიტორიაში (მისამართი: ილია ჭავჭავაძის გამზ. #32) 11:00-დან 18:00 საათამდე წარმოდგენილი იქნება სამაგისტრო და საბაკალავრო პროგრამის სტენდები. უნივერსიტეტის წარმომადგენლები გაგცემენ პასუხს თქვენთვის საინტერესო კითხვებზე და გადმოგცემენ სამაგისტრო და საბაკალავრო პროგრამების ლიფლეტებს, ასევე, ბრენდირებულ სიმბოლურ საჩუქრებს. ფორუმზე ილიას სახელმწიფო უნივერსიტეტის საგარეო საქმეთა სამსახურის წარმომადგენლები გაგაცნობენ ილიაუნიში სწავლის საზღვარგარეთ გაგრძელების შესაძლებლობებს.
A101 აუდიტორიაში (მისამართი: ილია ჭავჭავაძის გამზ. #32) ჩატარდება საგანმანათლებლო პროგრამების ვრცელი პრეზენტაციები შემდეგი განრიგით:

საბაკალავრო პროგრამების პრეზენტაციები – სკოლის მოსწავლეებისთვის

11:00 საათი – მეცნიერებათა და ხელოვნების ფაკულტეტი
12:00 საათი – ბიზნესის სკოლა
13:00 საათი – საბუნებისმეტყველო მეცნიერებებისა და საინჟინრო ფაკულტეტი
14:00 საათი – სან დიეგოს სახელმწიფო უნივერსიტეტის ილიას სახელმწიფო უნივერსიტეტში საერთაშორისო აკრედიტაციის მქონე პროგრამის ღია კარის დღე (ელექტრული ინჟინერია, კომპიუტერული ინჟინერია)
15:00 საათი – სამართლის სკოლა

სამაგისტრო პროგრამების პრეზენტაციები

16:00 საათი – მეცნიერებათა და ხელოვნების ფაკულტეტი
17:00 საათი – ბიზნესის სკოლა
18:00 საათი – საბუნებისმეტყველო მეცნიერებებისა და საინჟინრო ფაკულტეტი
19:00 საათი – სამართლის სკოლა

ამავე დღეს, 15:00 საათზე, ჩატარდება STEM ღია კარის დღე. STEM ღია კარის დღის ფარგლებში, თქვენ დაათვალიერებთ ილიაუნის ლაბორატორიებს G კორპუსში, ფაბლაბს და გეიმლაბს. STEM ღია კარის დღეზე მონაწილეობისთვის შეავსეთ მარტივი სარეგისტრაციო ფორმა არაუგვიანეს 15 აპრილისა, ჩვენ დაგიკავშირდებით და შეგატყობინებთ დეტალებს.

STEM ღია კარის დღის სარეგისტრაციო ფორმა

გელოდებით და გახსოვდეთ, რომ თქვენი საინტერესო ცხოვრება იწყება აქ!
